Elsebeth Gerner Nielsen (RV), 2005-06-09:
Strukturreformen får stor betydning for udviklingen af dansk kulturliv uden for de største byer.
Med amternes nedlæggelse fjernes en væsentlig kulturdynamo i regionerne uden for København, Odense og Århus.
Mange amter har fungeret som inspirator og igangsætter for større kulturelle begivenheder, som har involveret alle egne af landet, også egne, som ved egen kraft ville have vanskeligt ved at kaste glans over og udvikle deres eget kulturliv.
Jeg kan nævne Lys over Lolland som et eksempel på en kulturel begivenhed, der har involveret næsten alle sogne på Lolland.
Initiativet er udgået fra Storstrøms Amt, men i tæt samarbejde med de enkelte kulturinstitutioner og de relevante kommuner.
Eller jeg kan nævne Nordjyllands Amts idé med hvert år at kåre en kulturby og understøtte den valgte by i at sætte et væld af kulturelle aktiviteter i gang, ofte i samarbejde med de øvrige nordiske lande.
Det har betydet et kolossalt løft for den enkelte by og egns kulturelle liv.
I forhandlingerne om kommunalreformen har Det Radikale Venstre kæmpet for at sikre en regional forankring af kulturområdet.
Vi finder det oplagt, at de største museer og teatre bliver forankret i en region.
Institutionerne kunne fungere som regionale fyrtårne, der kunne understøtte og inspirere den økonomiske og erhvervsmæssige udvikling i hele landet.
En af de store danske udfordringer er at sikre, at Danmark ikke skævvrides, at den økonomiske vækst ikke reserveres til de større bycentre.
En væsentlig løftestang for at undgå en sådan udvikling kunne og burde være et stærkt fokus på at sikre et varieret kulturliv overalt i Danmark for kunstens skyld, for borgernes skyld, for turisternes skyld og for vækstens skyld.
Erhvervslivet har brug for inspirationen fra kulturlivet.
Det gælder i København, og det gælder i Kvissel.
Derfor skal der være kreative miljøer i alle egne af landet.
Dansk Folkeparti og dermed regeringen har ikke ønsket at benytte sig af den oplagte mulighed, som strukturreformen rummede på kulturområdet, for at give kunsten, kulturen, ja, livet i Danmark et løft.
Det er ikke lykkedes oppositionen at ændre grundarkitekturen i kulturens strukturreform.
Til gengæld er det inden for de enkelte love lykkedes at luge en række tidsler ud.
Vi har allerede været inde på en del af dem.
På teaterområdet har vi fået fjernet forslaget om, at egnsteatrene og dermed også børneteaterområdet underlægges økonomisk rammestyring, hvilket ville have gjort det meget vanskeligt at starte nye teatre.
Endelig har vi, som også hr. Mogens Jensen var inde på, været med til at sikre, og med stor velvilje fra kulturministerens side, at armslængdeprincippet skrives ind i alle de fire lovgivninger som grundprincip for, hvordan støtten fra kommunernes side skal gives til kulturområdet.
Ligesom Lars von Trier skal have mulighed for at sige det, han vil, om USA’s præsident uden at få frataget sin støtte på finansloven eller uden at få frataget sin støtte til at producere film, så skal det selvfølgelig også være sådan, at lokale kunstnere og mennesker med tilknytning til kulturlivet kan få penge til deres kunst og kultur, uden at de kommunale politikere skal blande sig.
Der er også opnået en række andre forbedringer, som jeg ikke kan nå at gennemgå her, men som jeg vil opfordre interesserede til at læse om i de afgivne betænkningsbidrag.
På den baggrund har Det Radikale Venstre valgt at indgå en stemmeaftale med regeringen, sådan at vi stemmer for alle fire forslag på kulturområdet.
Der ligger nu et stort ansvar ude i kommunerne og hos de lokale politikere for at kæmpe kulturens sag, også selv om andre store udfordringer trænger sig på.
Lad nu ikke hensynet til skatteudskrivningsgrundlaget eller beskæftigelsen gå ud over hensynet til beskyttelsen af kulturarven.
Lad ikke det korte sigts interesser skygge for den historie og arv, som fremtidens generationer byder os at beskytte.
Og sørg nu for at afsætte penge til museer, biblioteker, litteraturfestivaler og alt det andet, som giver et rigt og mangfoldigt kulturliv.
Det er nemlig det, vi lever af.